b'\n_START_ARTICLE_\nSudovis\n_START_SECTION_\nSud\xc3\xb2via\n_START_PARAGRAPH_\nEl territori que principalment estigu\xc3\xa9 habitat pels sudovis fou anomenat Sud\xc3\xb2via o Yotv\xc3\xadngia, al sud-oest del riu Nemunas, per\xc3\xb2 tamb\xc3\xa9 habitaren una altra regi\xc3\xb3 al nord-est d\'aquest riu, anomenada, Dainava. Actualment aquests territoris corresponen a tres pa\xc3\xafsos: el Voivodat de Podl\xc3\xa0quia, que \xc3\xa9s una prov\xc3\xadncia de Pol\xc3\xb2nia, una part de Litu\xc3\xa0nia i una petita porci\xc3\xb3 de la prov\xc3\xadncia de Hrodna de Bielor\xc3\xbassia. Les ciutats que van ser assentaments dels sudovis s\xc3\xb3n: Marijampol\xc4\x97 i Merkin\xc4\x97 (Litu\xc3\xa0nia); Slonim i Kobryn (Bielor\xc3\xbassia); Bia\xc5\x82ystok i Lyck (Pol\xc3\xb2nia). _NEWLINE_Vytautas el Gran de Litu\xc3\xa0nia escriv\xc3\xad sobre la "terra Sudorum", en una carta adre\xc3\xa7ada a l\'emperador Segimon I del Sacre Imperi Romanogerm\xc3\xa0nic l\'11 de mar\xc3\xa7 del 1420.\n_START_SECTION_\nNom\n_START_PARAGRAPH_\nLa paraula S\xc5\xabduva, segons Vytautas Ma\xc5\xbeiulis, deriva d\'un hidr\xc3\xb2nim local *S\xc5\xabd(a)v\xc4\x81, el qual procedeix de l\'arrel b\xc3\xa0ltica *s\xc5\xab-, amb el siginificat de \xc2\xabvessar, fluir\xc2\xbb._NEWLINE_A. S. Kibin ha proposat que la paraula jotvingiai o jatviagi procedeix d\'un nom de persona emprat en n\xc3\xb2rdic antic  J\xc3\xa1tvigr  i voldia dir \xc2\xabels descendents de J\xc3\xa1tv\xc3\xadgr\xc2\xbb, o \xc2\xabla gent de J\xc3\xa1tv\xc3\xadgr\xc2\xbb, raonament que fa perqu\xc3\xa8 en la saga de Knytlinga s\'esmenta un personatge anomenat J\xc3\xa1tv\xc3\xadgr. J. Pashka, tamb\xc3\xa9 creu com Kibin, que deriva d\'un patron\xc3\xadmic, concretament del genitiu emprat en l\'expressi\xc3\xb3 J\xc3\xa1tv\xc3\xadgs li\xc3\xb0smenn ( \xe1\x9b\x83\xe1\x9a\xa8\xe1\x9b\x8f\xe1\x9a\xa2\xe1\x9b\x81\xe1\x9a\xb4\xe1\x9b\x8b \xe1\x9a\xb1\xe1\x9b\x9f\xe1\x9a\xa6\xe1\x9b\x8b ) que seria el nom d\'una expedici\xc3\xb3 v\xc3\xadking comandada per un tal J\xc3\xa1tv\xc3\xadgr que s\'establ\xc3\xad entre el russos a la vora del riu Nemurnas ( la mateixa evoluci\xc3\xb3 es troba en les paraula Bielor\xc3\xbassia). Pashka diu que la introducci\xc3\xb3 d\'un fonema nasal en la paraula original en n\xc3\xb2rdic antic J\xc3\xa1tv\xc3\xadg, nom que apareix en el Tractat de K\xc3\xadev del 944-945 fou probablement una errada d\'escriptura, que ha perdurat fins al moment present.\n_START_SECTION_\nHist\xc3\xb2ria\n_START_PARAGRAPH_\nSegons les Hist\xc3\xb2ries d\'Her\xc3\xb2dot, escriptor del segle V aC., els neuri (\xce\x9d\xce\xb5\xcf\x85\xcf\x81\xce\xbf\xce\xaf, neuroi) foren la tribu que vivia m\xc3\xa9s enll\xc3\xa0 dels camps dels escites, un dels pobles que habitaven a la riba del Hypanis (el riu Buh), a l\'oest del Borysthenes (riu Dni\xc3\xa8per). Aquesta \xc3\xa9s si fa no fa l\'\xc3\xa0rea de l\'actual Bielor\xc3\xbassia i la Pol\xc3\xb2nia Oriental propera al riu Narew, i que coincideix amb el territori ling\xc3\xbc\xc3\xadstic dels sudovis, tenint en compte els top\xc3\xb2nims i hidr\xc3\xb2nims (per exemple la paraula Narew). _NEWLINE_L\'any 944, durant el tractat entre el pr\xc3\xadncep Igor del Rus de Kiev i l\'emperador rom\xc3\xa0 d\'Orient, els sudovis foren llogats pel governant rus per fer de mercenaris. Tamb\xc3\xa9 Vladimir I de K\xc3\xadev, el 983, contract\xc3\xa0 sudovis per al seu ex\xc3\xa8rcit.Claudi Ptolemeu al segle II, esment\xc3\xa0 els sudovis com el poble que habitava al costat dels galinds \xc2\xabGalindai kai Soudinoi\xc2\xbb (\xce\xa3\xce\xbf\xcf\x85\xce\xb4\xce\xb9\xce\xbd\xce\xbf\xce\xaf). El cronista Peter von Dusburg creia que galids i sudovis eren branques d\'un mateix poble. En el C\xc3\xb2dex d\'Hip\xc3\xa0tia, la font documental m\xc3\xa9s important sobre la hist\xc3\xb2ria dels antics russos, s\xc3\xb3n esmentats amb diferents formes: Jatviagy, Jatviezie, Jatvia\xc5\xbein, zemlia Jatveskaja, na zemliu Jatvia\xc5\xbes\xc2\xb4kuju i altres variants. En els textos en polon\xc3\xa8s es fa la transliteraci\xc3\xb3 dels termes en rus: Jazviagi, Iazvizite, Jazvizite, Yazvizite. En un tractat signat per l\'Orde Teut\xc3\xb2nic el 1260, aquesta regi\xc3\xb3 \xc3\xa9s anomenada en llat\xc3\xad terra Getuizintarum. Aquest nom \xc3\xa9s el que es feu servir en les comunicacions amb el papa: terra Jatwesouie, Gretuesia, Gzestuesie, Getuesia und Getvesia. Els cavallers teutons, per referir-se als habitants d\'aquest territori empraven les paraules:Sudowite, Sudowia, in qua Sudowit._NEWLINE_En la sent\xc3\xa8ncia de Breslau, el 1325, en qu\xc3\xa8 l\'emperador Segimon I cedia terres a l\'Orde Livoniana, aquesta zona \xc3\xa9s anomenada Suderlandt alias Jetuen. En dues donacions (1253 i 1259) de Mendog, es van fer servir uns altres noms: Dainava, Deynowe, Dainowe, Denowe (que literalment vol dir \xc2\xabterra de can\xc3\xa7ons\xc2\xbb) i als boscos se\'ls anomenava Deinova Jatve\xc5\xbe (\xc2\xabterra de can\xc3\xa7ons dels sudovis\xc2\xbb). _NEWLINE_Els sudovis foren una cultura de guerrers i foren coneguts per la seva fama com a ca\xc3\xa7adors i pel seu coratge com a guerrers, temuts per les altres tribus b\xc3\xa0ltiques. Un cap dels sudovis, anomenat Skalmantas, fou responsable per l\'atac devastador a Pinsk, que era una ciutat del Principat de Turov. Tamb\xc3\xa9 Skalmantas fou el l\xc3\xadder dels al\xc3\xa7aments prussians._NEWLINE_Segons el cens efectuat pel clergat del bisbat de Grodno, a Bielor\xc3\xbassia, el 1860 hi havia 30.929 habitants que s\'identificaven com a pertanyents a l\'\xc3\xa8tnia dels jatvigs.'